钦定古今图书集成/理学汇编/学行典/第235卷 > 孙晷
## 钦定古今图书集成/理学汇编/学行典/第235卷 > 孙晷

按《苏州府志》：“孙晷，字文度，吴人。少田于野，时年饥谷
贵，有盗刈其稻者，晷见避之。既去，又自刈一担送与
之，乡人感愧。及长，恭孝清约，学识有理。蒙辟命皆不
就，每独处幽暗之中，容止瞻望，未尝倾邪，见人饥寒，
并周赡之。父母起居尝馔，虽惟兄馈，而晷不离左右。
富春车道少，动经江水，父难于风波，晷常从后，亲自”
入水，扶持篮舆，所诣之处，藩屏隐息，不令主人知之。
时会稽虞喜隐居海隅，有高世之风，晷钦其德，聘喜
弟预女为妻。喜嫁女，弃华尚素，时人号为“梁鸿夫妇。”